গত ৯ বছরে তারা একদিনের জন্যও আন্দোলন করতে পারেনি। এখন শিক্ষার্থীদের শান্তিপূর্ণ এ আন্দোলনে ভর করেছে। এদিকে নিরাপদ সড়কের দাবিতে শিক্ষার্থীদের কর্মসূচি চলাকালে ধানমন্ডিতে ‘আওয়ামী লীগ সভাপতির কার্যালয়ে হামলা’ সংঘর্ষ-ধাওয়া- পাল্টা ধাওয়ায় ‘১৭ জন নেতাকর্মী আহত হয়েছেন’ বলে জানান ওবায়দুল কাদের। তিনি বলেন, পাশেই জাপান ফ্রেন্ডশিপ হাসপাতালে এরা ভর্তি রয়েছেন। গণমাধ্যমকর্মীরা চাইলেই তালিকায় থাকা নেতাকর্মীদের আহত হওয়ার বিষয়টি হাসপাতালে গিয়ে দেখতে পারেন। এ সময় আহত নেতাকর্মীদের তালিকা পড়ে শোনান ওবায়দুল কাদের। এর আগে সকালে আওয়ামী লীগের সম্পাদকমণ্ডলীর বৈঠক শেষে আরেক দফা সংবাদ সম্মেলন করেন ওবায়দুল কাদের। সেখানে তিনি বলেন, শিক্ষার্থীদের শান্তিপূর্ণ আন্দোলনে রাজনৈতিক অনুপ্রবেশ ঘটেছে। শিক্ষার্থীদের এই আন্দোলনকে কেউ দলীয়ভাবে সমর্থন দিয়েছেন, এটাকে সরকারবিরোধী আন্দোলনে রূপ দিতে চেয়েছেন। কোমলমতি শিক্ষার্থীদের আন্দোলনে থেকে কেউ যাতে রাজনৈতিক ফায়দা লুটতে না পারে তার জন্য অনুপ্রবেশকারীদের গতি-বিধি গোয়েন্দা বাহিনী লক্ষ্য রাখছে। ওবায়দুল কাদের বলেন, শিক্ষার্থীদের ৯টি দাবি আমলে নিয়ে বাস্তবায়ন শুরু হয়ে গেছে। মালিক-চালক-হেলপার বিচারের মুখোমুখি হয়েছে। আমার মনে হয়, এর মধ্য দিয়ে এ পরিস্থিতিতে সরকার তার জরুরি কাজটি করে ফেলেছে। দুই পরিবারকে ডেকে সান্ত্বনা দিয়েছে, সহায়তা করেছে। দুই পরিবারের দায়িত্ব প্রধানমন্ত্রী নিয়েছেন। ওই দুই পরিবারও শিক্ষার্থীদের ঘরে ফেরার আহ্বান জানিয়েছে।